Kameel hap baba se kopArgieffoto Foto: myhonduranjourney.blogspot.com ŉ Vier maande oue baba is in die hospitaal opgeneem nadat ŉ kameel hom by ŉ sirkus aan sy kop gehap het. Die voorval het Saterdag in Megeve in Frankryk plaasgevind toe die ma en haar baba die sirkus gaan besoek het. Die ma het die seuntjie in ŉ babasak voor aan haar lyf vasgemaak en het by die kameel se hok gestaan toe die dier die seuntjie gehap het. “Ons het nie die kameel gevoer of gevryf nie,” het die ma aan die plaaslike Dauphine Libere-koerant gesê. Sy het gesê die kameel se onderlip was teen haar seuntjie se voorkop en sy bolip teen sy agterkop. Die baba se lewe is nie in gevaar nie. Die ma het aan die koerant gesê hy het “veelvuldige frakture” opgedoen, maar behoort nie enige permanente skade te hê nie. Die polisie het hulle na die toneel gehaas en paramedici ontbied toe die ma geskree het.